Typická prevádzka
**Letisko Medlánky** leží v katastrálnom území mestskej časti Brno-Komín (dráhový systém) a v katastrálnom území Brno-Medlánky (prevádzkové budovy). Je určené pre lietadlá, vrtuľníky, klzáky, ultraľahké lietadlá, voľné balóny alebo vzducholode.

Určenie a prevádzka
-------------------

Letisko je vybavené pre lety VFR (podľa vidu) a má z hlukových dôvodov obmedzenú prevádzku na dobu 07:00 – 18:00 UTC. Piloti lietadiel musia ďalej rešpektovať skutočnosť, že sa nachádza vnútri TMA a v bezprostrednom susedstve hranice CTR medzinárodného letiska Brno-Tuřany. Okruhy je preto možné lietať iba západným smerom.

Na letisku sa tiež nachádza krátka asfaltová VPD pre letecké RC modely.

História
--------

Za priekopníka brnianskeho letectva je považovaný študent techniky Richard Harabus, ktorý už v roku 1914 dokončil svoj prvý klzák. Ale ako oficiálny začiatok Medláneckého letiska je udávaný až rok 1924, kedy tu bola usporiadaná I. národná súťaž plachtových lietadiel pri Brne, ktorej sa zúčastnilo 8 klzákov, z toho dva stroje zahraničnej konštrukcie mimo súťaž. V roku 1934 sa letisko v dôsledku policajného zákazu lietania, vyvolaného sťažnosťami poľnohospodárov, sťahuje do Čebína, kde však bola prevádzka s príchodom druhej svetovej vojny nútene ukončená. Koncom roku 1942 sa v Medlánkách začalo budovať výcvikové plachtárske stredisko pre Luftwaffe. Výcvik bol začatý na jar 1943 a prebiehal až do konca vojny, do apríla 1945.

Po oslobodení na letisku začína pôsobiť Zemská plachtárska škola. Od roku 1953 sa medlánecký aeroklub stáva súčasťou Zväzarmu a jeho členovia v nasledujúcich rokoch zaznamenali rad športových úspechov. Po roku 1990, po zrušení Zväzarmu, je Aeroklub Medlánky, ako prevádzkovateľ letiska, zaregistrovaný ako občianske združenie pod Aeroklub ČR. Po vrátení pozemkov pôvodným vlastníkom musí aeroklub komplikovane riešiť otázky nájomných zmlúv.

Dnes tu okrem iného členovia klubu udržiavajú aj historické vetrone Z-24 Krajánek, LF-107 Luňák, LF-109 Pionier, LG-125/425 Šohaj a LG-130 Kmotr.

Na úpätí kopca Netopýrky sú umiestnené pamätné tabule obetiam dvoch tragických nehôd, Jaroslava Šimka a Mirka Ullmana, na stene letiskovej budovy má pamätnú tabuľu František Kríž (1920 – 1997), priekopník česko-slovenského bezmotorového a motorového lietania.

Dňa 11. júla 2011 došlo v blízkosti letiska k havárii ultraľahkého lietadla, ktoré pilotoval bývalý brniansky hokejista, neskôr prvý zahraničný profesionál v NHL z východného bloku, 71-ročný Jaroslav Jiřík. Krátko po vzlete dopadlo jeho nové, amatérsky postavené lietadlo do obilného poľa, kde sa vznietilo. Pilot bol na mieste mŕtvy.

Doprava z / na letisko
----------------------

Letisko na pláne Komína
Pre peších je letisko dobre prístupné z komínského sídliska zo zastávky Řezáčova, odkiaľ je potrebné pokračovať poľnou cestou asi 800 m k začiatku dráhy 33. Z opačnej strany je letisko dostupné od zastávky Medlánky, odkiaľ ďalej pokračuje prístupová trasa, asi 1,1 km dlhá, po ulici Turistickej a nadväzujúcou cestou k prevádzkovým budovám letiska.

Pre motoristov alebo cyklistov je letisko dobre prístupné po medláneckých uliciach Kytnerova – Turistická, z Komína po ulici Chaloupky a nadväzujúcou komunikáciou, z Bystrc odbočkou z ulice U Zoologické zahrady a len obmedzene z Kníničiek po poľnej ceste naproti odbočke do Rozdrojovíc.

Okolitá krajina
---------------

Vzhľadom na ľahkú dostupnosť a zachovaný prírodný ráz okolia je letisko častým cieľom peších prechádzok miestnych obyvateľov a pozdĺž letiska vedú aj hojne užívané cyklistické trasy. V susedstve letiska sa nachádzajú prírodné pamiatky Netopýrky, Medlánecké kopce a Medlánecká skalka. Lesy na severe sú súčasťou prírodného parku Baba.

### Syslia rezervácia

Pravidelné kosenie trávneho porastu vytvára vhodné podmienky pre život a rozmnožovanie kriticky ohrozeného živočíšneho druhu – sysľa pasienkového. Lokalita patrí k desiatke najdôležitejších tuzemských lokalít s výskytom tohto živočícha, ktorého početnosť bola v roku 2008 odhadnutá na 130 jedincov.

Galéria
-------

* Vrtuľník Mi-17 a príslušníčky jazdnej polície na oslave 80. výročiaVrtuľník Mi-17 a príslušníčky jazdnej polície na oslave 80. výročia
* Príchod k letisku cestou od komínského sídliska, ulice ŘezáčovejPríchod k letisku cestou od komínského sídliska, ulice Řezáčovej
* Úpätie kopca Netopýrky s pamätnými tabuľami obetiam leteckých nehôdÚpätie kopca Netopýrky s pamätnými tabuľami obetiam leteckých nehôd
* Lietadlo Aero L-60S a historické klzáky na oslave 80. výročia v r. 2004Lietadlo Aero L-60S a historické klzáky na oslave 80. výročia v r. 2004

Referencie
----------

1. ↑   História na stránkách Aeroklubu
2. ↑   Archivované 2012-04-02 na Wayback Machine Článok o Medlánkach na stránkach letistecr.cz
3. ↑   Archivované 2009-01-24 na Wayback Machine Stručná história s fotografiami
4. ↑   Zpráva v Deníku.cz
5. ↑   Syslia rezervácia na stránkach Aeroklubu

Iné projekty
------------

Commons
* Spolupracuj na Commons Commons ponúka multimediálne súbory na tému **Letisko Medlánky**

Externé odkazy
--------------

* Stránky Aeroklubu Medlánky
* Webkamera na LKCM
* Letisko Medlánky do leteckých simulátorov - rozsiahla fotogaléria z letiska

Zdroj
-----

*Tento článok je čiastočný alebo úplný preklad článku Letiště Medlánky na českej Wikipédii.*